‏יום שישי 20 דצמבר 2019

מלכי, רם ובר היקרים,

משימה נכבדה הוטלה עליכם, להוביל את המחזור כולו על משתתפיו ומפקדיו, למחוזות הדרום. משימה מורכבת, שמחד – צריכה לגעת ולכסות מרכיבים של הביטחון הלאומי בהקשר לאותו חבל ארץ ומאידך – לענות על רצונותיהם וצרכיהם של כל מיני בעלי דעות (אחדים בעלי מעמד סטטורי רלבנטי ואחרים חסרי מעמד אך בעלי רצון להשפיע).

עמדתם בכבוד במשימה, יותר מכך, עמדתם בה בגאון, בביטחון ובהצלחה.

החל משלב התכנון, יצאתם לדרך כצוות נחוש אלי משימה. ניהלתם שיח בוגר וחושב עם פרופסור בין ארצי, עם הסגל ועם חבריכם לצוות, הבאתם תוכנית טעינה, על שלל מרציה, שהיתה מדויקת ומעוררת חשיבה. היטבתם לתכנן את הסיור, תוך שאתם נעזרים בחומרים מסיורים קודמים, מקורות ידע עדכניים, סיורים מקדימים ולקחי עבר – השכלתם להבין את התמונה הרחבה, מיפיתם את מרחבי הזמן והמקום, בחרתם על מה לוותר ובמה להתמקד, ועשיתים את כל אלו כצוות מוביל תוך שיתוף מלא של הצוות כולו.

דבר לא היה קשה מדי עבורכם או מורכב מדי – היטבתם להתמודד עם כל שינוי ובלת"מ. גם לאחר אישור תוכניות אלוף, לאחר שעלתה דרישת הפיצול והגיוון, ולמרות שהדבר לא נאמר כהנחיה, הוכחתם בגרות ויצירתיות , ותוך זמן קצר יצרתם את שנדרש.

הסיור כולו, מהרצאות הטעינה, שהיו מדויקות וברורות, אל חוויות הסיור עצמו, על שלל דובריו ועל שלל המפגשים הייחודיים שבו, היה ערוך במקצועיות ובהתאמה לשאלות החקר. בשיחות שקיימתי עם האלוף והמדריכים, תמימות הדעים ביחס למצוינות, שהפגנתם, היתה משותפת לכולנו.

היה לי חשוב לראות את הצוות כולו נרתם למשימה, שכן מדובר במשימה צוותית, שאתם נבחרתם להוביל. ואכן, גם כאן רשמתם הישג ראוי להערכה. הצלחתם בשקט אופייני, בנעימות, לרתום את כלל הצוות, איש איש לפי יכולותיו ויתרונותיו. גאווה גדולה מילאה אותי אל מול התוצאה אליה הגעתם.

שנת המב"ל היא שנה שתלווה אתכם עוד שנים קדימה. התכנים השונים שתקבלו, ייעלמו אט אט, בעוד שנים מספר, אל תהומות הזיכרון. אבל החוויות שתצברו, הדרכים שתעצבו ברגליכם, יישארו עמכם שנים רבות אחר כך. בטוחני, כי חווית החקירה, התכנון וההובלה – תישאר לכם לזמן רב.

השיטה הנהוגה כאן לפיה אנו מניחים שאלות, ששקדנו על עיצובן, מגבשים תוכנית טעינה שתשכלל את השאלות, תענה על חלקן ותעצב אותן, תוביל לסיור מתוכנן היטב, באמצעותו נחווה וננסה לענות על השאלות שהצבנו – זוהי התורה כולה על רגל אחת. כמובילים של סיור מרכזי בתוכנית הלימודים, השכלתם לעמוד על כל המרכיבים והשלבים, כאמור, בשקט, בבטחה, באמצעות מרכיבים ייחודיים וחדשניים, ותוך הבנה מלאה של התהליך כולו.

אני נוהג להזכיר במשוב דברים לשיפור, מול החוויה הכוללת שהבאתם, אני מוצא נוהג זה מיותר. יצרתם סיור מוצלח, שיילמד וידובר עוד שנים רבות קדימה.

הביאו את הסיור כולו לידי גמר באמצעות העיבוד האחרון שעוד נותר לו ובאמצעות תיק סיור שלם הכולל את התוכנית, הדוברים, המקומות, העיבודים והלקחים – הקשורים בו.

תודה לכם,

ערן